nibzard/narodne-novine-full-text-markdown huggingface dataset:
## Rješenje, klasa: UP/I-115-01/09-04/12, urbroj: 526-08-03/2-11-9 od 18. veljače 2011. za Virtus d.o.o. iz Solina

### NN 25/2011 (28.2.2011.), Rješenje, klasa: UP/I-115-01/09-04/12, urbroj: 526-08-03/2-11-9 od 18. veljače 2011. za Virtus d.o.o. iz Solina

MINISTARSTVO GOSPODARSTVA, RADA I PODUZETNIŠTVA

519

Na zahtjev VIRTUSA d.o.o. iz Solina, Put Majdana 4, a temeljem članka 91. stavka 4. Zakona o zaštiti na radu (»Narodne novine«, br. 59/96, 94/96, 114/03, 100/04, 86/08, 116/08 i 75/09) i članka 19. stavka 2. Pravilnika o uvjetima pod kojima pravne osobe mogu obavljati poslove zaštite na radu (»Narodne novine«, br. 114/02 i 126/03), ministarstvo gospodarstva, rada i poduzetništva donosi

RJEŠENJE

I.

Prestaje ovlaštenje VIRTUSU d.o.o. iz Solina, Put Majdana 4, za obavljanje sljedećih poslova zaštite na radu:

1) izrada procjena opasnosti;

2) osposobljavanja radnika za rad na siguran način;

3) ispitivanja strojeva i uređaja s povećanim opasnostima;

4) ispitivanja u radnom okolišu:

4.1. ispitivanja fizikalnih čimbenika.

II.

Ovim rješenjem stavlja se izvan snage rješenje Ministarstva gospodarstva, rada i poduzetništva klasa: UP/I-115-01/09-04/12, urbroj: 526-08-03/2-09-4 od 27. studenoga 2009. godine.

III.

Ovo rješenje objavit će se u »Narodnim novinama«.

Klasa: UP/I-115-01/09-04/12

Urbroj: 526-08-03/2-11-9

Zagreb, 18. veljače 2011.

Ministar
mr. sc. Đuro Popijač, v. r.

Rješenje, NN 25/2011-519
## Rješenje, klasa: UP/I-115-01/11-04/04, urbroj: 526-08-03/2-11-4 od 17. veljače 2011. za Zanos d.o.o. iz Zagreba

### NN 25/2011 (28.2.2011.), Rješenje, klasa: UP/I-115-01/11-04/04, urbroj: 526-08-03/2-11-4 od 17. veljače 2011. za Zanos d.o.o. iz Zagreba

MINISTARSTVO GOSPODARSTVA, RADA I PODUZETNIŠTVA

520

Na zahtjev ZANOSA d.o.o. iz Zagreba, Slavenskog 33, a temeljem članka 91. stavka 4. Zakona o zaštiti na radu (»Narodne novine«, br. 59/96, 94/96, 114/03, 100/04, 86/08, 116/08 i 75/09) i članka 16. stavka 1. Pravilnika o uvjetima pod kojima pravne osobe mogu obavljati poslove zaštite na radu (»Narodne novine«, broj 114/02 i 126/03), ministarstvo gospodarstva, rada i poduzetništva donosi

RJEŠENJE

I.

ZANOS d.o.o. iz Zagreba, Slavenskog 33, ispunjava uvjete za obavljanje poslova zaštite na radu, te se ovlašćuje da u okviru svoje djelatnosti može obavljati sljedeće poslove:

1) izrada procjena opasnosti;

2) osposobljavanja radnika za rad na siguran način;

3) ispitivanja strojeva i uređaja s povećanim opasnostima;

4) ispitivanja u radnom okolišu:

4.1. ispitivanja fizikalnih čimbenika.

O obavljenim ispitivanjima, navedeno društvo je ovlašteno izdavati isprave.

II.

Poslove iz točke I. ovog rješenja navedeno društvo može obavljati dok ispunjava propisane uvjete, a o svim promjenama koje se odnose na ispunjavanje uvjeta društvo je obvezno obavijestiti ovo ministarstvo u roku od 15 dana od dana nastale promjene.

III.

Ovo rješenje objavit će se u »Narodnim novinama«.

Klasa: UP/I-115-01/11-04/04

Urbroj: 526-08-03/2-11-4

Zagreb, 17. veljače 2011.

Ministar
mr. sc. Đuro Popijač, v. r.

Rješenje, NN 25/2011-520
## Odluka o dopuni Odluke o određivanju parkirališnih mjesta i ograničenjima za prijevoz opasnih tvari

### NN 25/2011 (28.2.2011.), Odluka o dopuni Odluke o određivanju parkirališnih mjesta i ograničenjima za prijevoz opasnih tvari

MINISTARSTVO MORA, PROMETA I INFRASTRUKTURE

521

Na temelju članka 35. stavaka 3. i 4. Zakona o prijevozu opasnih tvari (»Narodne novine«, br. 79/07) ministar mora, prometa i infrastrukture, u suglasnosti s ministrom zaštite okoliša, prostornog uređenja i graditeljstva i ministrom unutarnjih poslova donosi

ODLUKU

O DOPUNI ODLUKE O ODREĐIVANJU PARKIRALIŠNIH MJESTA I OGRANIČENJIMA ZA PRIJEVOZ OPASNIH TVARI JAVNIM CESTAMA

I.

U Odluci o određivanju parkirališnih mjesta i ograničenjima za prijevoz opasnih tvari javnim cestama (»Narodne novine«, br. 15/10) u točki IV. dodaje se novi stavak 2. koji glasi:

»Iznimno, radi privremenog zatvaranja dionice državne ceste D217 između Grabovca i Ličkog Petrovog Sela na prometnom pravcu Karlovac – Grabovac (D217) – GP Ličko Petrovo Selo (R. BiH), u razdoblju od 2. veljače 2011. do 30. travnja 2011. vozila kojima se prevoze opasne tvari smiju se kretati sljedećim javnim cestama: čvorište Otočac (D50) –Špilnik (D52) – Borje (D1) – Prijeboj (D504) – GP Ličko Petrovo Selo.«.

II.

Ova Odluka stupa na snagu danom objave u »Narodnim novinama«.

Klasa: 340-01/11-08/1

Urbroj: 530-07-11-2

Zagreb, 24. siječnja 2011.

Ministar
Božidar Kalmeta, v. r.

Odluka, NN 25/2011-521
## Pravilnik o izmjeni Pravilnika o stavljanju na tržište i korištenju hrane za životinje

### NN 25/2011 (28.2.2011.), Pravilnik o izmjeni Pravilnika o stavljanju na tržište i korištenju hrane za životinje

MINISTARSTVO POLJOPRIVREDE, RIBARSTVA I RURALNOG RAZVOJA

523

Na temelju članka 17. stavka 4. i članka 65. podstavka 2., 3., 5., 6. i 7. Zakona o hrani (»Narodne novine«, broj 46/07), ministar poljoprivrede, ribarstva i ruralnog razvoja donosi

PRAVILNIK

O IZMJENI PRAVILNIKA O STAVLJANJU NA TRŽIŠTE I KORIŠTENJU HRANE ZA ŽIVOTINJE

Članak 1.

U Pravilniku o stavljanju na tržište i korištenju hrane za životinje (»Narodne novine«, broj 156/09 i 143/10) u članku 31. stavku 1. datum: »1. ožujka 2011.« zamjenjuje se datumom: »1. lipnja 2011.«.

Članak 2.

Ovaj Pravilnik stupa na snagu danom objave u »Narodnim novinama«.

Klasa: 011-02/11-01/21
Urbroj: 525-06-2-0261/11-1
Zagreb, 7. veljače 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Pravilnik, NN 25/2011-523
## Pravilnik o izmjenama i dopunama Pravilnika o naknadama za poslove zdravstvene zaštite bilja

### NN 25/2011 (28.2.2011.), Pravilnik o izmjenama i dopunama Pravilnika o naknadama za poslove zdravstvene zaštite bilja

MINISTARSTVO POLJOPRIVREDE, RIBARSTVA I RURALNOG RAZVOJA

524

Na temelju članka 74. i članka 84. stavka 3. Zakona o biljnom zdravstvu (»Narodne novine«, br. 75/05), ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O NAKNADAMA ZA POSLOVE ZDRAVSTVENE ZAŠTITE BILJA[[1]](#footnote-29081-1)

Članak 1.

U Pravilniku o naknadama za poslove zdravstvene zaštite bilja (»Narodne novine«, br. 116/09) (u daljnjem tekstu: Pravilnik)u Prilogu 3., točki 1. podtočka 1.9. mijenja se i glasi:

|  |  |  |  |
| --- | --- | --- | --- |
| 1.9. Analiza uzorka rozgve vinove loze na viruse | dormantni izboj | – GFLV  – GLRaV – 1  – GLRaV – 3  – ArMV  – GFkV | 70,00  40,00  40,00  40,00  40,00 |
|  | prema uputi za uzorkovanje |

U istom Prilogu Pravilnika u točki 3. iza podtočke 3.5. dodaje se podtočka 3.6. koja glasi:

|  |  |  |  |
| --- | --- | --- | --- |
| 3.6. Analiza uzorka lišća i izboja na proliferaciju jabuke serološkom metodom | Izboj s listovima  prema uputi za uzorkovanje | Proliferacija jabuka | 130,00 |

Članak 2.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-01/20

Urbroj: 525-02-2-0024/11-1

Zagreb, 8. veljače 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

[[1](#footnote-29081-1-backlink)] Pravilnikom se preuzimaju odredbe Direktive Vijeća 2000/29/EZ od 8. svibnja 2000. godine o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice, s njezinim izmjenama i dopunama

Pravilnik, NN 25/2011-524
## Pravilnik o izmjenama Pravilnika o ribolovnim alatima i opremi za gospodarski ribolov na moru

### NN 25/2011 (28.2.2011.), Pravilnik o izmjenama Pravilnika o ribolovnim alatima i opremi za gospodarski ribolov na moru

MINISTARSTVO POLJOPRIVREDE, RIBARSTVA I RURALNOG RAZVOJA

525

Na temelju članka 14. stavka 1., točke 2. Zakona o morskom ribarstvu (»Narodne novine«, br. 56/10 i 127/10) ministar poljoprivrede, ribarstva i ruralnog razvoja donosi

PRAVILNIK

O IZMJENAMA PRAVILNIKA O RIBOLOVNIM ALATIMA I OPREMI ZA GOSPODARSKI RIBOLOV NA MORU

Članak 1.

U Pravilniku o ribolovnim alatima i opremi za gospodarski ribolov na moru (»Narodne novine« br. 148/10) članak 19. mijenja se i glasi:

»Ukupna duljina jedne ili više vrsta mreža stajačica koje se koriste u ribolovu u unutarnjem i teritorijalnom moru ne smije prelaziti 5 000 m po jednom ribarskom plovilu.«

Članak 2.

(1) U članku 22. stavku 1. iza riječi »milimetara« stavlja se točka, a preostali dio rečenice se briše.

(2) U stavku 2. riječi »debljina pletiva ne smije biti veća od 0,5 milimetara,« brišu se.

(3) U stavku 4. riječi »debljina pletiva ne smije biti više od 0,5 milimetara,« brišu se.

(4) Stavak 5. mijenja se i glasi:

»(5) Iznimno od stavaka 2. i 4. veličina oka središnjeg mrežnog tega – mahe jednopodnih i dvopodnih trostrukih mreža stajačica koje se koriste za lov sipa (Sepia officinalis) smije biti između 32 i 40 milimetara, a visina vanjskog mrežnog tega – popona ne smije prelaziti 8 oka.«

Članak 3.

Ovaj Pravilnik stupa na snagu danom objave u »Narodnim novinama«

Klasa: 011-02/11-01/30
Urbroj: 525-08-1-0323/11-1
Zagreb, 18. veljače 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Pravilnik, NN 25/2011-525
## Odluka o kriterijima za raspodjelu maksimalno dozvoljene ulazne količine divljih tuna (thunnus thynnus) na uzgajališta u 2011. godini

### NN 25/2011 (28.2.2011.), Odluka o kriterijima za raspodjelu maksimalno dozvoljene ulazne količine divljih tuna (thunnus thynnus) na uzgajališta u 2011. godini

MINISTARSTVO POLJOPRIVREDE, RIBARSTVA I RURALNOG RAZVOJA

526

Na temelju članka 75. stavka 2. Zakona o morskom ribarstvu (»Narodne novine«, br. 56/10) ministar poljoprivrede, ribarstva i ruralnog razvoja donosi

ODLUKU

O KRITERIJIMA ZA RASPODJELU MAKSIMALNO DOZVOLJENE ULAZNE KOLIČINE DIVLJIH TUNA (Thunnus thynnus) NA UZGAJALIŠTA U 2011. GODINI

I.

Ovom Odlukom određuju se kriteriji za raspodjelu ukupno dozvoljene maksimalne količine ulaza divljih tuna na uzgajališta prema ovlaštenicima povlastica za uzgoj tuna za 2011. godinu

U 2011. godini ukupna ulazna količina divljih tuna na uzgajališta ne smije biti veća od 2947 tona.

II.

Kriteriji za raspodjelu maksimalno dozvoljene ulazne količine divljih tuna (Thunnus thynnus) iz prethodnog članka na uzgajališta u 2011. godini su:

– registrirani ulaz tuna na uzgajališta u razdoblju od 2005. do 2009. godine, na temelju prijava o nasadu tuna prijavljenih Međunarodnoj komisiji za zaštitu atlantskih tuna (ICCAT)

– registrirani izlov tuna iz uzgajališta u razdoblju od 2005. do 2009. godine, na temelju prijava o izlovu tuna prijavljenih Međunarodnoj komisiji za zaštitu atlantskih tuna (ICCAT)

– dozvoljeni uzgojni kapacitet na temelju povlastice za uzgoj.

Kriteriji iz prvog stavka primijenit će se u izračunu kako slijedi:

![](dodatni/413966.jpg)

u kojem je

M = maksimalni ulaz divljih tuna na uzgajalište (u tonama)

Kf = kapacitet uzgajališta (u tonama)

KHR = ukupni kapacitet svih uzgajališta tuna u RH (u tonama)

Uf = ulaz na uzgajalište tuna (u tonama)

URH = ulaz na sva uzgajališta tuna u RH (u tonama)

If = izlaz s uzgajališta tuna (u tonama)

IRH = izlaz sa svih uzgajališta tuna u RH (u tonama)

III.

Ovlaštenici povlastica za uzgoj tuna imaju mogućnost međusobne preraspodjele maksimalno dozvoljenih ulaznih količina iz prethodnog stavka uz uvjet da maksimalno dozvoljena ulazna količina ne može biti veća od dozvoljenog uzgoja.

Ovlaštenici povlastica moraju o eventualnim međusobnim preraspodjelama iz prethodnog stavka pismenim putem obavijestiti Ministarstvo poljoprivrede, ribarstva i ruralnog razvoja najkasnije 15 dana prije početka ulovne sezone 2011. godine, koje će o tim izmjenama obavijestiti tajništvo ICCAT-a.

IV.

Ova Odluka stupa na snagu danom objave u »Narodnim novinama«.

Klasa: 324-01/11-01/14
Urbroj: 525-08-1-0514/11-1
Zagreb, 8. veljače 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Odluka, NN 25/2011-526
## Dopuna popisa članova Povjerenstva za organoleptičko ocjenjivanje vina i drugih proizvoda od grožđa i vina

### NN 25/2011 (28.2.2011.), Dopuna popisa članova Povjerenstva za organoleptičko ocjenjivanje vina i drugih proizvoda od grožđa i vina

MINISTARSTVO POLJOPRIVREDE, RIBARSTVA I RURALNOG RAZVOJA

527

Ministarstvo poljoprivrede, ribarstva i ruralnog razvoja na temelju članka 37. stavka 5. Zakona o vinu (»Narodne novine« 96/03), članka 2. stavka 3. Pravilnika o organoleptičkom (senzornom) ocjenjivanju mošta i vina (»Narodne novine« 106/04) i rješenja o imenovanju članova Povjerenstva za organoleptičko ocjenjivanje vina i drugih proizvoda od grožđa i vina (klasa: 008-01/11-01/11, urbroj: 525-02-3-0032/11-2, od 31. siječnja 2011. godine) objavljuje

DOPUNU POPISA

ČLANOVA POVJERENSTVA ZA ORGANOLEPTIČKO OCJENJIVANJE VINA I DRUGIH PROIZVODA OD GROŽĐA I VINA

U Popisu članova Povjerenstva za organoleptičko ocjenjivanje vina i drugih proizvoda od grožđa i vina (»Narodne novine« br. 30/06, 75/07, 124/08, 48/10) iza točke 102. dodaje se točka koja glasi:

»103. Ingrid Palman, član Povjerenstva.«.

Klasa: 008-01/11-01/11

Urbroj: 525-02-3-0032/11-3

Zagreb, 11. veljače 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Ostalo, NN 25/2011-527
## Pravilnik o izmjenama Pravilnika o uvjetima za odobrenje opsega nužne doznake stabala u šumama šumoposjednika

### NN 25/2011 (28.2.2011.), Pravilnik o izmjenama Pravilnika o uvjetima za odobrenje opsega nužne doznake stabala u šumama šumoposjednika

MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

528

Na temelju članka 30. stavka 7. Zakona o šumama (»Narodne novine«, broj 140/05., 82/06., 129/08., 80/10. i 124/10.) ministar regionalnog razvoja, šumarstva i vodnoga gospodarstva donosi

PRAVILNIK

O IZMJENAMA PRAVILNIKA O UVJETIMA ZA ODOBRENJE OPSEGA NUŽNE DOZNAKE STABALA U ŠUMAMA ŠUMOPOSJEDNIKA

Članak 1.

U Pravilniku o uvjetima za odobrenje nužne doznake stabala u šumama šumoposjednika (»Narodne novine«, broj 61/06., 6/08. i 101/08.), članak 3. briše se.

Članak 2.

Članak 4. briše se.

Članak 3.

Članak 5. mijenja se i glasi:

»Trgovačko društvo provodi pojedinačnu nužnu doznaku stabala na zahtjev šumoposjednika.«

Članak 4.

U članku 6. stavku 2. riječi: »Šumarskoj savjetodavnoj službi« zamjenjuju se riječima: »Trgovačkom društvu«.

Stavak 3. briše se.

Članak 5.

Članak 14. briše se.

Članak 6.

U članku 15. stavku 1. riječi: »Šumarska savjetodavna služba« zamjenjuju se riječima: »Trgovačko društvo«.

U stavku 2. zarez ispred riječi i riječi: »rješenje o dozvoli za sječu i uslugu doznake« brišu se.

Stavak 3. briše se.

Članak 7.

Dodatci 1., 2. i 3. koji su sastavni dio Pravilnika o uvjetima za odobrenje nužne doznake stabala u šumama šumoposjednika (»Narodne novine«, broj 61/06., 6/08. i 101/08.), zamjenjuju se novim Dodatcima 1. i 2., tiskanim u prilogu koji je sastavni dio ovog Pravilnika.

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 321-01/1001/313

Urbroj: 538-07-10-2

Zagreb, 7. veljače 2011.

Potpredsjednik Vlade
Republike Hrvatske i ministar
regionalnog razvoja, šumarstva i vodnoga gospodarstva
mr. sc. Božidar Pankretić, v. r.

DODATAK 1.

![](dodatni/413969.jpg)

DODATAK 2.

![](dodatni/413970.jpg)

![](dodatni/413971.jpg)

Pravilnik, NN 25/2011-528
## Pravilnik o izmjenama Pravilnika o čuvanju šuma

### NN 25/2011 (28.2.2011.), Pravilnik o izmjenama Pravilnika o čuvanju šuma

MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

529

Na temelju članka 62. stavka 3. Zakona o šumama (»Narodne novine«, broj 140/05., 82/06., 129/08., 80/10. i 124/10.) ministar regionalnog razvoja, šumarstva i vodnoga gospodarstva donosi

PRAVILNIK

O IZMJENAMA PRAVILNIKA O ČUVANJU ŠUMA

Članak 1.

U Pravilniku o čuvanju šuma (»Narodne novine«, broj 121/06.) u članku 11. stavku 2. točki 3. riječi: »ili »ŠUMARSKA SAVJETODAVNA SLUŽBA«« brišu se.

U stavku 2. točki 4. riječi: »ili »ŽUPANIJA«« brišu se.

Članak 2.

U članku 13. stavku 1. riječi: »u šumama u vlasništvu Republike Hrvatske« brišu se.

Stavak 2. briše se.

Članak 3.

Prilog 1. koji je sastavni dio Pravilnika o čuvanju šuma (»Narodne novine«, broj 121/06.) zamjenjuju se novim Prilogom 1. tiskanim u dodatku koji je sastavni dio ovoga Pravilnika.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 321-01/10-01/315

Urbroj: 538-07-10-01

Zagreb, 7. veljače 2011.

Potpredsjednik Vlade
Republike Hrvatske i ministar regionalnog razvoja, šumarstva i vodnoga gospodarstva
mr. sc. Božidar Pankretić, v. r.

PRILOG

ISKAZNICA

![](dodatni/413973.jpg)

ZNAČKA

![](dodatni/413974.jpg)

Pravilnik, NN 25/2011-529
## Izmjene Šumsko-odštetnog cjenika

### NN 25/2011 (28.2.2011.), Izmjene Šumsko-odštetnog cjenika

MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

532

Na temelju članka 59. stavka 2. Zakona o šumama (»Narodne novine«, broj 140/05., 82/06., 129/08., 80/10. i 124/10.) ministar regionalnog razvoja, šumarstva i vodnoga gospodarstva donosi

IZMJENE

ŠUMSKO-ODŠTETNOG CJENIKA

Članak 1.

U Šumsko-odštetnom cjeniku (»Narodne novine«, broj 145/08.) članak 5. mijenja se i glasi:

»Iznos naknade šumske štete počinjene na šumi i šumskom zemljištu utvrđuje Trgovačko društvo.«

Članak 2.

U članku 37. stavku 1. riječi: »Šumarska savjetodavna služba dužni su« brišu se, a riječ: »voditi« zamjenjuje se riječju: »vodi«.

Članak 3.

Izmjene šumsko-odštetnog cjenika stupaju na snagu osmoga dana od dana objave u »Narodnim novinama«.

Klasa: 321-01/11-01/15

Urbroj: 538-07-1/0139-11-1

Zagreb, 8. veljače 2011.

Potpredsjednik Vlade
Republike Hrvatske i ministar
regionalnog razvoja, šumarstva i vodnoga gospodarstva
mr. sc. Božidar Pankretić, v. r.

Ostalo, NN 25/2011-532
## Rješenje Upravnog suda Republike Hrvastke, broj: Us-6585/2010-6 od 20. siječnja 2011.

### NN 25/2011 (28.2.2011.), Rješenje Upravnog suda Republike Hrvastke, broj: Us-6585/2010-6 od 20. siječnja 2011.

UPRAVNI SUD REPUBLIKE HRVATSKE

542

RJEŠENJE

Upravni sud Republike Hrvatske u vijeću sastavljenom od sudaca Jasminke Jenjić kao predsjednice vijeća, mr. sc. Mirjane Juričić i Lidije Rostaš Beroš kao članica vijeća, te sudskog savjetnika Daria Mađaroša kao zapisničara, u upravnom sporu tužitelja Hrvatski Telekom d.d. iz Zagreba, protiv rješenja tužene Hrvatske agencije za poštu i elektroničke komunikacije iz Zagreba, klasa: 344-03/09-01/644, urbroj: 376-12-10-08DM/KŠS od 9. travnja 2010., radi izdavanja računa, u nejavnoj sjednici vijeća održanoj 20. siječnja 2011.,

riješio je

1. Postupak se obustavlja.

2. Ovo će se rješenje objaviti u »Narodnim novinama«.

Obrazloženje

Prema odredbi članka 28. Zakona o upravnim sporovima (»Narodne novine«, broj: 53/91, 9/92 i 77/92) tužitelj može odustati od tužbe sve do otpreme odluke suda u kom slučaju sud rješenjem obustavlja postupak.

Kako je tužitelj podneskom zaprimljenim kod ovog Suda 13. siječnja 2011. godine izjavio da povlači tužbu, trebalo je primjenom članka 28. Zakona o upravnim sporovima postupak obustaviti.

Broj: Us-6585/2010-6

Zagreb, 20. siječnja 2011.

Predsjednica vijeća
Jasminka Jenjić, v. r.

Rješenje, NN 25/2011-542
## Indeks potrošačkih cijena u siječnju 2011.

### NN 25/2011 (28.2.2011.), Indeks potrošačkih cijena u siječnju 2011.

DRŽAVNI ZAVOD ZA STATISTIKU

546

Državni zavod za statistiku objavljuje

INDEKS

POTROŠAČKIH CIJENA U SIJEČNJU 2011.

Indeks potrošačkih cijena u siječnju 2011. u odnosu na prosinac 2010. iznosi 100,6.

Klasa: 957-04/11-01/6

Urbroj: 555-09-07-11-6

Zagreb, 21. veljače 2011.

Ravnatelj
dr. sc. Ivan Kovač, v. r.

Ostalo, NN 25/2011-546
## Zakon o dopunama Zakona o biogorivima za prijevoz

### NN 26/2011 (2.3.2011.), Zakon o dopunama Zakona o biogorivima za prijevoz

HRVATSKI SABOR

548

Na temelju članka 89. Ustava Republike Hrvatske, donosim

**ODLUKU**

**O PROGLAŠENJU ZAKONA O DOPUNAMA ZAKONA O BIOGORIVIMA ZA PRIJEVOZ**

Proglašavam Zakon o dopunama Zakona o biogorivima za prijevoz, koji je Hrvatski sabor donio na sjednici 18. veljače 2011. godine.

Klasa: 011-01/11-01/29
Urbroj: 71-05-03/1-11-2
Zagreb, 22. veljače 2011.

Predsjednik
Republike Hrvatske
**prof. dr. sc. Ivo Josipović**, v. r.

ZAKON

O DOPUNAMA ZAKONA O BIOGORIVIMA ZA PRIJEVOZ

Članak 1.

U Zakonu o biogorivima za prijevoz (»Narodne novine«, br. 65/09. i 145/10.) u članku 18. stavku 3. dodaje se druga rečenica koja glasi: »Odluku za 2011. godinu Vlada će donijeti do kraja ožujka 2011. godine.«.

Članak 2.

U članku 19. stavku 5. dodaje se druga rečenica koja glasi: »Odluku za 2011. godinu Vlada će donijeti do kraja ožujka 2011. godine.«.

Članak 3.

Ovaj Zakon stupa na snagu danom objave u »Narodnim novinama«.

Klasa: 310-05/11-01/01

Zagreb, 18. veljače 2011.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 26/2011-548
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)
## Odluka o opozivu prof. dr. sc. Emilia Marina sa dužnosti izvanrednog i opunomoćenog veleposlanika Repub­like Hrvatske pri Svetoj Stolici i Suverenom Viteškom reda od Malte

### NN 26/2011 (2.3.2011.), Odluka o opozivu prof. dr. sc. Emilia Marina sa dužnosti izvanrednog i opunomoćenog veleposlanika Repub­like Hrvatske pri Svetoj Stolici i Suverenom Viteškom reda od Malte

PREDSJEDNIK REPUBLIKE HRVATSKE

549

Na temelju odredbe članka 99. stavka 3. Ustava Republike Hrvatske (»Narodne novine«, broj 85/10 – pročišćeni tekst), članka 22. Zakona o vanjskim poslovima (»Narodne novine«, broj 48/96), točke II. podtočke 8. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 11. siječnja 2001., 5. srpnja 2001. i 7. travnja 2004., te akta predsjednice Vlade Republike Hrvatske klasa: T-018-07/10-02/18, urbroj: 50304/2-10-05 od 24. studenoga 2010., kojim je predsjednica Vlade Republike Hrvatske dala prethodni supotpis, donosim

ODLUKU

O OPOZIVU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

prof. dr. sc. EMILIO MARIN opoziva se dužnosti izvanrednog i opunomoćenog veleposlanika Republike Hrvatske pri Svetoj Stolici, sa sjedištem u Vatikanu, i dužnosti izvanrednog i opunomoćenog veleposlanika Republike Hrvatske pri Suverenom Viteškom redu od Malte, sa sjedištem u Vatikanu.

Ova Odluka stupa na snagu danom donošenja.

Klasa: 018-07/10-02/12
Urbroj: 71-05-03/1-11-4
Zagreb, 28. veljače 2011.

Predsjednik
Republike Hrvatske
prof. dr. sc. Ivo Josipović, v. r.

Odluka, NN 26/2011-549
## Odluka o opozivu Dobroslava Silobrčića sa dužnosti iz­vanrednog i opunomoćenog veleposlanika Republike Hrvatske u Kraljevini Norveškoj

### NN 26/2011 (2.3.2011.), Odluka o opozivu Dobroslava Silobrčića sa dužnosti iz­vanrednog i opunomoćenog veleposlanika Republike Hrvatske u Kraljevini Norveškoj

PREDSJEDNIK REPUBLIKE HRVATSKE

550

Na temelju odredbe članka 99. stavka 3. Ustava Republike Hrvatske (»Narodne novine«, broj 85/10 – pročišćeni tekst), članka 22. Zakona o vanjskim poslovima (»Narodne novine«, broj 48/96), točke II. podtočke 8. Odluke o postupku, osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 11. siječnja 2001., 5. srpnja 2001. i 7. travnja 2004., te akta predsjednice Vlade Republike Hrvatske klasa: T-018-07/10-02/19, urbroj: 50304/2-10-05 od 24. studenoga 2010., kojim je predsjednica Vlade Republike Hrvatske dala prethodni supotpis, donosim

ODLUKU

O OPOZIVU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

DOBROSLAV SILOBRČIĆ opoziva se dužnosti izvanrednog i opunomoćenog veleposlanika Republike Hrvatske u Kraljevini Norveškoj, sa sjedištem u Oslu.

Ova Odluka stupa na snagu danom donošenja.

Klasa: 018-07/10-02/04
Urbroj: 71-05-03/1-11-4
Zagreb, 28. veljače 2011.

Predsjednik
Republike Hrvatske
prof. dr. sc. Ivo Josipović, v. r.

Odluka, NN 26/2011-550
## Uredba o izmjeni i dopunama Uredbe o plaćama policijskih službenika

### NN 26/2011 (2.3.2011.), Uredba o izmjeni i dopunama Uredbe o plaćama policijskih službenika

VLADA REPUBLIKE HRVATSKE

551

Na temelju članka 86. i članka 129. stavka 1. podstavka 5. Zakona o policiji (»Narodne novine«, br. 129/2000 i 41/2008), Vlada Republike Hrvatske je na sjednici održanoj 17. prosinca 2010. godine donijela

UREDBU

O IZMJENI I DOPUNAMA UREDBE O PLAĆAMA POLICIJSKIH SLUŽBENIKA

Članak 1.

U Uredbi o plaćama policijskih službenika (»Narodne novine«, br. 39/2001, 122/2003, 21/2004, 187/2004, 77/2006, 142/2006, 4/2007, 60/2008, 28/2009, 79/2009 i 27/2010), u Popisu naziva radnih mjesta policijskih službenika koji je tiskan uz ovu Uredbu i čini njezin sastavni dio, u točki a) Položaji VSS, u rednom broju 14. dodaje se:

|  |  |  |  |
| --- | --- | --- | --- |
| NAZIV RADNOG MJESTA | NAZIV ZVANJA | KOEFICIJENT SLOŽENOSTI | DODACI |
| VODITELJ ODSJEKA S.I.Re.N.E. | Glavni policijski savjetnik | 1,71 | 25 |

Članak 2.

U točki b) Radna mjesta VSS, u rednom broju 3. dodaje se:

|  |  |  |  |
| --- | --- | --- | --- |
| NAZIV RADNOG MJESTA | NAZIV ZVANJA | KOEFICIJENT SLOŽENOSTI | DODACI |
| SAMOSTALNI VJEŠTAK ZA VJEŠTAČENJE RAČUNALA I DIGITALNIH ZAPISA | Policijski savjetnik | 1,71 | 25 |

U rednom broju 7., radna mjesta: »Policijski službenik – nadzornik tajnog izvjestitelja« i »Policijski službenik – voditelj tajnog izvjestitelja«, brišu se.

U rednom broju 10. dodaje se:

|  |  |  |  |
| --- | --- | --- | --- |
| NAZIV RADNOG MJESTA | NAZIV ZVANJA | KOEFICIJENT SLOŽENOSTI | DODACI |
| POLICIJSKI SLUŽBENIK ZA SIGURNOST S.I.S | Policijski savjetnik | 1,55 | 20 |
| POLICIJSKI SLUŽBENIK ODSJEKA S.I.Re.N.E | Policijski savjetnik | 1,55 | 20 |

Članak 3.

U točki d) Radna mjesta VŠS, u rednom broju 4. dodaje se:

|  |  |  |  |
| --- | --- | --- | --- |
| NAZIV RADNOG MJESTA | NAZIV ZVANJA | KOEFICIJENT SLOŽENOSTI | DODACI |
| POLICIJSKI SLUŽBENIK ZA EVIDENCIJE | Viši policijski inspektor | 1,2 | 25 |
| POLICIJSKI SLUŽBENIK VIŠI OPERATER ODSJEKA S.I.Re.N.E | Viši policijski inspektor | 1,2 | 25 |

Članak 4.

U točki e) Radna mjesta SSS, u rednom broju 1. dodaje se:

|  |  |  |  |
| --- | --- | --- | --- |
| NAZIV RADNOG MJESTA | NAZIV ZVANJA | KOEFICIJENT SLOŽENOSTI | DODACI |
| POLICIJSKI SLUŽBENIK ZA KRIMINALISTIČKU POTPORU | Policijski narednik | 0,99 | 40 |

U rednom broju 3. dodaje se:

|  |  |  |  |
| --- | --- | --- | --- |
| NAZIV RADNOG MJESTA | NAZIV ZVANJA | KOEFICIJENT SLOŽENOSTI | DODACI |
| POLICIJSKI SLUŽBENIK ZA EVIDENCIJE | Policijski narednik | 0,99 | 20 |
| POLICIJSKI SLUŽBENIK OPERATER ODSJEKA S.I.Re.N.E | Policijski narednik | 0,99 | 25 |

Članak 5.

Ova Uredba stupa na snagu danom objave u »Narodnim novinama«.

Klasa: 120-02/10-01/02
Urbroj: 5030109-10-3
Zagreb, 17. prosinca 2010.

Predsjednica
Jadranka Kosor, dipl. iur., v. r.

Uredba, NN 26/2011-551
## Odluka o imenovanju sudaca Općinskog suda u Splitu

### NN 26/2011 (2.3.2011.), Odluka o imenovanju sudaca Općinskog suda u Splitu

DRŽAVNO SUDBENO VIJEĆE

556

Na temelju članka 124. stavak 2. Ustava Republike Hrvatske (»Narodne novine« 85/2010.) i članka 12. alineja 1. Zakona o Državnom sudbenom vijeću (»Narodne novine« 58/93, 49/99, 31/00, 107/00, 129/00, 59/05, 150/05 i 153/09) Državno sudbeno vijeće (dalje: Vijeće) je na 26. sjednici, održanoj 10. veljače 2011., donijelo sljedeću

ODLUKU

O IMENOVANJU SUDACA

Za suce Općinskog suda u Splitu se imenuju:

KATARINA ČULIĆ, sudska savjetnica Trgovačkog suda u Splitu

MAJA ANUŠIĆ, sudska savjetnica Općinskog građanskog suda u Zagrebu

ZRINKA RADIĆ, sudska savjetnica Općinskog suda u Splitu

MAGDA DAVIDOVIĆ GLUMAC, sudska savjetnica Županijskog suda u Splitu

JELENA LONČAR, sudska savjetnica Općinskog suda u Splitu.

Imenovani kandidati će stupiti na dužnost 1. ožujka 2011.

Ova će se odluka objaviti u »Narodnim novinama«.

Broj: IS-50/10
Zagreb, 10. veljače 2011.

Predsjednik
Ivan Turudić, v. r.

Odluka, NN 26/2011-556
## Zakon o izmjenama Zakona o novčanoj naknadi žrtvama kaznenih dijela

### NN 27/2011 (3.3.2011.), Zakon o izmjenama Zakona o novčanoj naknadi žrtvama kaznenih dijela

HRVATSKI SABOR

558

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA ZAKONA O NOVČANOJ NAKNADI ŽRTVAMA KAZNENIH DJELA

Proglašavam Zakon o izmjenama Zakona o novčanoj naknadi žrtvama kaznenih djela, koji je Hrvatski sabor donio na sjednici 18. veljače 2011. godine.

Klasa: 011-01/11-01/28

Urbroj: 71-05-03/1-11-2

Zagreb, 22. veljače 2011.

Predsjednik
Republike Hrvatske
prof. dr. sc. Ivo Josipović, v. r.

ZAKON

O IZMJENAMA ZAKONA O NOVČANOJ NAKNADI ŽRTVAMA KAZNENIH DJELA

Članak 1.

U Zakonu o novčanoj naknadi žrtvama kaznenih djela (»Narodne novine«, br. 80/08.) članku 24. stavak 1. mijenja se i glasi:

»Zahtjev za pokretanje postupka podnosi se ministarstvu nadležnom za poslove pravosuđa.«.

Članak 2.

U članku 25. stavku 2. riječi: »zbog zdravstvenih« zamjenjuju se riječima: »iz opravdanih«.

Članak 3.

U članku 32. stavku 2. riječi: »tri mjeseca od« zamjenjuju se riječima: »60 dana od dana«.

Članak 4.

U članku 34. stavku 3. riječi: »u roku od 8 dana od donošenja« zamjenjuju se riječima: »bez odgode«.

U stavku 4. riječi: »u roku od 8 dana« zamjenjuju se riječima: »bez odgode«.

Članak 5.

Ovaj Zakon objavit će se u »Narodnim novinama«, a stupa na snagu na dan prijama Republike Hrvatske u Europsku uniju.

Klasa: 702-01/11-01/01

Zagreb, 18. veljače 2011.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 27/2011-558
## Odluka o proglašenju "Nacionalnog dana borbe protiv raka vrata maternice" u Republici Hrvatskoj

### NN 27/2011 (3.3.2011.), Odluka o proglašenju "Nacionalnog dana borbe protiv raka vrata maternice" u Republici Hrvatskoj

HRVATSKI SABOR

559

Na temelju članka 81. Ustava Republike Hrvatske, Hrvatski sabor na sjednici 25. veljače 2011. donio je

ODLUKU

O PROGLAŠENJU »NACIONALNOG DANA BORBE PROTIV RAKA VRATA MATERNICE« U REPUBLICI HRVATSKOJ

I.

Treća subota u mjesecu siječnju proglašava se »Nacionalnim danom borbe protiv raka vrata maternice« u Republici Hrvatskoj.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 960-01/11-01/01

Zagreb, 25. veljače 2011.

HRVATSKI SABOR

Predsjednik
Hrvatskoga sabora
Luka Bebić, v. r.

Odluka, NN 27/2011-559
## Odluka o postavljenju Filipa Vučka za izvanrednog i opunomoćenog veleposlanika Republike Hrvatske pri Svetoj Stolici, sa sjedištem u Vatikanu

### NN 27/2011 (3.3.2011.), Odluka o postavljenju Filipa Vučka za izvanrednog i opunomoćenog veleposlanika Republike Hrvatske pri Svetoj Stolici, sa sjedištem u Vatikanu

PREDSJEDNIK REPUBLIKE HRVATSKE

560

Na temelju odredbe članka 99. stavka 3. Ustava Republike Hrvatske (»Narodne novine«, broj 85/10 – pročišćeni tekst), članka 22. Zakona o vanjskim poslovima (»Narodne novine«, broj 48/96), točke II. podtočke 8. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 11. siječnja 2001., 5. srpnja 2001. i 7. travnja 2004., te akta predsjednice Vlade Republike Hrvatske klasa: T-018-07/10-01/43, urbroj: 50304/2-11-01 od 13. siječnja 2011., kojim je predsjednica Vlade Republike Hrvatske dala prethodni supotpis, donosim

ODLUKU

kojom postavljam FILIPA VUČKA za izvanrednog i opunomoćenog veleposlanika Republike Hrvatske pri Svetoj Stolici, sa sjedištem u Vatikanu.

Ova Odluka stupa na snagu 1. ožujka 2011. godine.

Klasa: 018-07/10-02/32

Urbroj: 71-05-03/1-11-7

Zagreb, 28. veljače 2011.

Predsjednik
Republike Hrvatske
prof. dr. sc. Ivo Josipović, v. r.

Odluka, NN 27/2011-560
## Odluka o raspisivanju prijevremenih izbora za Gradsko vijeće Grada Korčule, Općinsko vijeće Općine Hum na Sutli, Općinsko vijeće Općine Klenovnik i Općinsko vijeće Općine Saborsko

### NN 27/2011 (3.3.2011.), Odluka o raspisivanju prijevremenih izbora za Gradsko vijeće Grada Korčule, Općinsko vijeće Općine Hum na Sutli, Općinsko vijeće Općine Klenovnik i Općinsko vijeće Općine Saborsko

VLADA REPUBLIKE HRVATSKE

561

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 4. stavka 2. Zakona o izboru članova predstavničkih tijela jedinica lokalne i područne (regionalne) samouprave (»Narodne novine«, br. 33/2001, 10/2002, 155/2002, 45/2003, 43/2004, 40/2005, 44/2005 – pročišćeni tekst i 109/2007), Vlada Republike Hrvatske je na sjednici održanoj 3. ožujka 2011. godine donijela

ODLUKU

O RASPISIVANJU PRIJEVREMENIH IZBORA ZA GRADSKO VIJEĆE GRADA KORČULE, OPĆINSKO VIJEĆE OPĆINE HUM NA SUTLI, OPĆINSKO VIJEĆE OPĆINE KLENOVNIK I OPĆINSKO VIJEĆE OPĆINE SABORSKO

I.

Raspisuju se prijevremeni izbori za članove Gradskog vijeća Grada Korčule, članove Općinskog vijeća Općine Hum na Sutli, članove Općinskog vijeća Općine Klenovnik i članove Općinskog vijeća Općine Saborsko.

II.

Za dan provedbe izbora određuje se nedjelja, 3. travnja 2011. godine.

III.

Ova Odluka stupa na snagu danom objave u »Narodnim novinama«.

Klasa: 015-07/11-02/01

015-01/11-09/01

015-01/11-09/02

015-01/11-09/03

Urbroj: 5030106-11-4

Zagreb, 3. ožujka 2011.

Predsjednica
Jadranka Kosor, dipl. iur., v. r.

Odluka, NN 27/2011-561
## Naredba o zabrani uvoza u Republiku Hrvatsku i provoza preko područja Republike Hrvatske peradi i proiz­voda od peradi radi sprječavanja unošenja u Republiku Hrvatsku Newcastleske bolesti

### NN 27/2011 (3.3.2011.), Naredba o zabrani uvoza u Republiku Hrvatsku i provoza preko područja Republike Hrvatske peradi i proiz­voda od peradi radi sprječavanja unošenja u Republiku Hrvatsku Newcastleske bolesti

MINISTARSTVO POLJOPRIVREDE, RIBARSTVA I RURALNOG RAZVOJA

564

Na temelju članka 17. stavka 3. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

NAREDBU

O ZABRANI UVOZA U REPUBLIKU HRVATSKU I PROVOZA PREKO PODRUČJA REPUBLIKE HRVATSKE PERADI I PROIZVODA OD PERADI RADI SPRJEČAVANJA UNOŠENJA U REPUBLIKU HRVATSKU NEWCASTLESKE BOLESTI

I.

Zabranjuje se uvoz u Republiku Hrvatsku i provoz preko područja Republike Hrvatske pošiljaka:

a) žive peradi, bezgrebenki (kivi, emu, nandu i noj), uzgojene i divlje pernate divljači;

b) jednodnevne peradi;

c) rasplodnih i konzumnih jaja;

d) svježeg i smrznutog mesa peradi, bezgrebenki, uzgojene i divlje pernate divljači;

e) proizvoda od mesa peradi, bezgrebenki, uzgojene i divlje pernate divljači;

f) proizvoda životinjskog podrijetla (od peradi) namijenjenih hranidbi životinja,

za industrijsku uporabu ili uporabu u poljodjelstvu, podrijetlom iz sljedećih država:

1. Cipar,

2. Dominikanska Republika,

3. Honduras,

4. Izrael,

5. Kina,

6. Meksiko,

7. Rusija

9. Švedska – regija Gotland

radi sprječavanja unošenja u Republiku Hrvatsku Newcastleske bolesti.

Zabrana iz stavka prvog ove točke odnosi se i na pošiljke žive peradi koja potječu iz drugih zemalja, odnosno regija ako se provoze preko navedenih područja.

II.

Zabrana iz točke I. ove Naredbe ne odnosi se na pošiljke:

a) hermetički zatvorenih, toplinski obrađenih konzervi od mesa peradi i bezgrebenki, uzgojene i divlje pernate divljači, koje su tijekom proizvodnje bile podvrgnute obradi sa Fo vrijednosti 3 i više, odnosno trajne konzerve;

b) proizvoda od jaja koji su prije ili tijekom proizvodnje podvrgnuti toplinskoj obradi sušenja u proizvodnji jaja u prahu, pasterizacije ili sterilizacije.

III.

Danom stupanja na snagu ove Naredbe prestaje važiti Naredba o zabrani uvoza u Republiku Hrvatsku i provoza preko područja Republike Hrvatske peradi i proizvoda od peradi radi sprječavanja unošenja u Republiku Hrvatsku Newcastleske bolesti (»Narodne novine«, broj 66/10).

IV.

Ova Naredba stupa na snagu danom objave u »Narodnim novinama«.

Klasa: 011-02/11-01/22

Urbroj: 525-11-2-0489/11-1

Zagreb, 8. veljače 2011.

Potpredsjednik Vlade Republike
Hrvatske i ministar poljoprivrede,
ribarstva i ruralnog razvoja
Petar Čobanković, v. r.

Naredba, NN 27/2011-564
## Obvezatne upute broj LS II - o obrascima za provedbu prijevremenih izbora za članove Gradskog vijeća Grada Korčule, članove Općinskog vijeća Općine Hum na Sutli, članove Općinskog vijeća Općine Klenovnik i članove Općinskog vijeća Općine Saborsko

### NN 27/2011 (3.3.2011.), Obvezatne upute broj LS II - o obrascima za provedbu prijevremenih izbora za članove Gradskog vijeća Grada Korčule, članove Općinskog vijeća Općine Hum na Sutli, članove Općinskog vijeća Općine Klenovnik i članove Općinskog vijeća Općine Saborsko

DRŽAVNO IZBORNO POVJERENSTVO REPUBLIKE HRVATSKE

568

Na temelju članka 30. stavka 1. Zakona o izboru članova predstavničkih tijela jedinica lokalne i područne (regionalne) samouprave (»Narodne novine«, br. 44/05 – pročišćeni tekst i 109/07 – dalje: Zakon), Državno izborno povjerenstvo Republike Hrvatske donosi

OBVEZATNE UPUTE BROJ LS II

O OBRASCIMA ZA PROVEDBU PRIJEVREMENIH IZBORA ZA ČLANOVE GRADSKOG VIJEĆA GRADA KORČULE, ČLANOVE OPĆINSKOG VIJEĆA OPĆINE HUM NA SUTLI, ČLANOVE OPĆINSKOG VIJEĆA OPĆINE KLENOVNIK I ČLANOVE OPĆINSKOG VIJEĆA OPĆINE SABORSKO

1. U pripremi i provedbi prijevremenih izbora za članove Gradskog vijeća Grada Korčule, članove Općinskog vijeća Općine Hum na Sutli, članove Općinskog vijeća Općine Klenovnik i članove Općinskog vijeća Općine Saborsko raspisanih Odlukom Vlade Republike Hrvatske od 3. ožujka 2011. primjenjivati će se:

Obvezatne upute LS II o obrascima za provođenje izbora za članove predstavničkih tijela jedinica lokalne i područne (regionalne) samouprave od 15. travnja 2009. (»Narodne novine«, broj 46/09).

2. Ove Obvezatne upute stupaju na snagu danom objave u »Narodnim novinama«.

Klasa: 013-06/11-03/02

Urbroj: 507-11-01

Zagreb, 3. ožujka 2011.

Predsjednik
Branko Hrvatin, dipl. iur., v. r.

Uputa, NN 27/2011-568
## Odluka o pravilima za statutarnu certifikaciju pomorskih brodova, Dio 14. - Radiooprema, Izmjene i dopune br. 1 (2011)

### NN 27/2011 (3.3.2011.), Odluka o pravilima za statutarnu certifikaciju pomorskih brodova, Dio 14. - Radiooprema, Izmjene i dopune br. 1 (2011)

HRVATSKI REGISTAR BRODOVA

569

Na temelju stavka 3., čl. 1019. Pomorskog zakonika Republike Hrvatske (»Narodne novine« 181/2004, 76/2007 i 146/2008) Upravno vijeće Hrvatskog registra brodova donosi

ODLUKU

O PRAVILIMA ZA STATUTARNU CERTIFIKACIJU POMORSKIH BRODOVA, Dio 14. – RADIOOPREMA, Izmjene i dopune br. 1 (2011.)

1.1 Donose se Pravila za statutarnu certifikaciju pomorskih brodova, Dio 14. – RADIOOPREMA – Izmjene i dopune 1 (2011.), koji sadrži ove odsjeke:

2. Opremanje brodova radiouređajima

8. Radioplutače za otkrivanje mjesta nesreće EPIRB i SAT EPIRB

1.2 Izmjene i dopune broj 1., Pravila iz t. 1.1 ove odluke stupaju na snagu 15. ožujka 2011. godine.

Broj: 214/KN/JB

Split, 28. veljače 2011.

Predsjednik
Upravnog vijeća
Mario Babić, v. r.

Odluka, NN 27/2011-569
## Odluka o pravilima za statutarnu certifikaciju pomorskih brodova, Dio 1. - Opći propisi (2011.)

### NN 27/2011 (3.3.2011.), Odluka o pravilima za statutarnu certifikaciju pomorskih brodova, Dio 1. - Opći propisi (2011.)

HRVATSKI REGISTAR BRODOVA

570

Na temelju stavka 3., čl. 1019. Pomorskog zakonika Republike Hrvatske (»Narodne novine« 181/2004, 76/2007 i 146/2008) Upravno vijeće Hrvatskog registra brodova donosi

ODLUKU

O PRAVILIMA ZA STATUTARNU CERTIFIKACIJU POMORSKIH BRODOVA, Dio 1. – OPĆI PROPISI (2011.)

Donose se Pravila za statutarnu certifikaciju pomorskih brodova, Dio 1. – OPĆI PROPISI – odjeljak 1. – OPĆENITO (2011.), koji sadrži ove odsjeke:

1. Pravila

2. Nazivi i definicije

3. Tehnički nadzor

4. Isprave, zapisi i knjige

1.2. Donose se Pravila za statutarnu certifikaciju pomorskih brodova, Dio 1. – OPĆI PROPISI – odjeljak 2. – NADZOR NAD GRADNJOM I OSNOVNI PREGLED (2011.), koji sadrži ove odsjeke:

1. Nadzor nad gradnjom

2. Osnovni pregled postojećih brodova

1.3. Donose se Pravila za statutarnu certifikaciju pomorskih brodova, Dio 1. – OPĆI PROPISI – odjeljak 3. – CERTIFIKACIJA PROIZVODA (2011.), koji sadrži ovaj odsjek:

1. Općenito

1.4. Donose se Pravila za statutarnu certifikaciju pomorskih brodova, Dio 1. – OPĆI PROPISI – odjeljak 4. – ODOBRENJE USLUŽNIH TVRTKI (2011.), koji sadrži ove odsjeke:

1. Općenito

2. Opći uvjeti za odobrenje uslužnih tvrtki

3. Postupak odobrenja

1.5. Donose se Pravila za statutarnu certifikaciju pomorskih brodova, Dio 1. – OPĆI PROPISI – odjeljak 5. – PREGLEDI POSTOJEĆIH BRODOVA (2011.), koji sadrži ove odsjeke:

1. Opći zahtjevi

2. Vrsti pregleda

3. Pripreme, uvjeti i dokumentacija pregleda

4. Isprave i pregledi

1.6. Odjeljci pravila iz t. 1.1, 1.2, 1.3, 1.4, i 1.5 ove odluke stupaju na snagu 15. ožujka 2011. godine.

1.7. Stupanjem na snagu ovih pravila, prestaju vrijediti Pravila za statutarnu certifikaciju pomorskih brodova, Dio 1. – OPĆI PROPISI (2009.) objavljena u »Narodnim novinama« br. 150/2008.

Broj: 215/KN/JB

Split, 28. veljače 2011.

Predsjednik
Upravnog vijeća
Mario Babić, v. r.

Odluka, NN 27/2011-570
## Odluka o razrješenju generala zbora Josipa Lucića s dužnosti načelnika Glavnog stožera Oružanih snaga Republike Hrvatske

### NN 28/2011 (8.3.2011.), Odluka o razrješenju generala zbora Josipa Lucića s dužnosti načelnika Glavnog stožera Oružanih snaga Republike Hrvatske

PREDSJEDNIK REPUBLIKE HRVATSKE

572

Na temelju članka 100. stavka 1. Ustava Republike Hrvatske (»Narodne novine«, broj 85/10 – pročišćeni tekst) i članka 7. stavka 2. točke 18. Zakona o obrani (»Narodne novine«, broj 33/02, 58/02, 76/07 i 153/09), na prijedlog Vlade Republike Hrvatske i nakon pribavljenog mišljenja Odbora za obranu Hrvatskog sabora, donosim

ODLUKU

O RAZRJEŠENJU U ORUŽANIM SNAGAMA REPUBLIKE HRVATSKE

I.

General zbora JOSIP LUCIĆ razrješava se dužnosti načelnika Glavnog stožera Oružanih snaga Republike Hrvatske.

II. Ova Odluka stupa na snagu 1. ožujka 2011.

Klasa: 805-02/11-01/01
Urbroj: 71-03/1-11-03
Zagreb, 25. veljače 2011.

Predsjednik Republike
i vrhovni zapovjednik oružanih snaga
prof. dr. sc. Ivo Josipović, v. r.

Odluka, NN 28/2011-572
## Odluka o imenovanju general pukovnika Drage Lovrića na dužnost načelnika Glavnog stožera Oružanih snaga Republike Hrvatske

### NN 28/2011 (8.3.2011.), Odluka o imenovanju general pukovnika Drage Lovrića na dužnost načelnika Glavnog stožera Oružanih snaga Republike Hrvatske

PREDSJEDNIK REPUBLIKE HRVATSKE

573

Na temelju članka 100. stavka 1. Ustava Republike Hrvatske (»Narodne novine«, broj 85/10 – pročišćeni tekst) i članka 7. stavka 2. točke 17. Zakona o obrani (»Narodne novine«, broj 33/02, 58/02, 76/07 i 153/09), na prijedlog Vlade Republike Hrvatske i nakon pribavljenog mišljenja Odbora za obranu Hrvatskog sabora, donosim

ODLUKU

O IMENOVANJU U ORUŽANIM SNAGAMA REPUBLIKE HRVATSKE

I.

General pukovnik DRAGO LOVRIĆ imenuje se na dužnost načelnika Glavnog stožera Oružanih snaga Republike Hrvatske.

II.

Ova Odluka stupa na snagu 1. ožujka 2011.

Klasa: 805-02/11-01/02

Urbroj: 71-03/1-11-03

Zagreb, 25. veljače 2011.

Predsjednik Republike
i vrhovni zapovjednik oružanih snaga
prof. dr. sc. Ivo Josipović, v. r.

Odluka, NN 28/2011-573
## Uredba o visinama trošarina na motorne benzine i plinsko ulje

### NN 28/2011 (8.3.2011.), Uredba o visinama trošarina na motorne benzine i plinsko ulje

VLADA REPUBLIKE HRVATSKE

574

Na temelju članka 70. stavka 10. Zakona o trošarinama (»Narodne novine«, broj 83/2009), Vlada Republike Hrvatske je na sjednici održanoj 7. ožujka 2011. godine donijela

UREDBU

O VISINAMA TROŠARINA NA MOTORNE BENZINE I PLINSKO ULJE

Članak 1.

Ovom Uredbom utvrđuju se visine trošarina koje se plaćaju na bezolovni motorni benzin iz tarifnih oznaka KN 2710 11 31, 2710 11 41, 2710 11 45 i 2710 11 49, koji se koristi kao pogonsko gorivo i na plinsko ulje za pogon iz tarifnih oznaka KN 2710 19 41 do 2710 19 49, koji se proizvode ili uvoze i puštaju u potrošnju na području Republike Hrvatske.

Članak 2.

Trošarina na bezolovni motorni benzin iz tarifnih oznaka KN 2710 11 31, 2710 11 41, 2710 11 45 i 2710 11 49, koji se koristi kao pogonsko gorivo iz članka 70. stavka 3. točke 1. podtočke 1.2. Zakona o trošarinama, plaća se 2.950,00 kuna za 1000 litara.

Trošarina na plinsko ulje za pogon iz tarifnih oznaka KN 2710 19 41 do 2710 19 49, iz članka 70. stavka 3. točke 2. podtočke 2.1. Zakona o trošarinama, plaća se 2.050,00 kuna za 1000 litara.

Članak 3.

Danom stupanja na snagu ove Uredbe prestaje važiti Uredba o visini trošarine za bezolovni motorni benzin (»Narodne novine«, broj 102/2010).

Članak 4.

Ova Uredba stupa na snagu danom objave u »Narodnim novinama«.

Klasa: 410-19/11-01/02
Urbroj: 5030120-11-1
Zagreb, 7. ožujka 2011.

Predsjednica
Jadranka Kosor, dipl. iur., v. r.

Uredba, NN 28/2011-574
## Odluka o izmjeni i dopuni Odluke o iznosu naknade za financiranje rada Hrvatske agencije za obvezne zalihe nafte i naftnih derivata i obveznih zaliha nafte i naftnih derivata za 2011. godinu

### NN 28/2011 (8.3.2011.), Odluka o izmjeni i dopuni Odluke o iznosu naknade za financiranje rada Hrvatske agencije za obvezne zalihe nafte i naftnih derivata i obveznih zaliha nafte i naftnih derivata za 2011. godinu

VLADA REPUBLIKE HRVATSKE

575

Na temelju članka 7. stavka 5. Zakona o tržištu nafte i naftnih derivata (»Narodne novine«, br. 57/2006 i 18/2011), Vlada Republike Hrvatske je na sjednici održanoj 7. ožujka 2011. godine donijela

ODLUKU

O IZMJENI I DOPUNI ODLUKE O IZNOSU NAKNADE ZA FINANCIRANJE RADA HRVATSKE AGENCIJE ZA OBVEZNE ZALIHE NAFTE I NAFTNIH DERIVATA I OBVEZNIH ZALIHA NAFTE I NAFTNIH DERIVATA ZA 2011. GODINU

I.

U Odluci o iznosu naknade za financiranje rada Hrvatske agencije za obvezne zalihe nafte i naftnih derivata i obveznih zaliha nafte i naftnih derivata za 2011. godinu (»Narodne novine«, broj 146/2010), u točki I. podstavak 2. mijenja se i glasi:

»– 300,00 kuna po toni naftnih derivata iz članka 12. stavka 1. točke II. Zakona, osim goriva za mlazne motore i goriva plavi dizel, koji se stavljaju u promet na domaće tržište u razdoblju od 8. ožujka do 31. prosinca 2011. godine;«

Iza podstavka 3. dodaje se podstavak 4. koja glasi:

»– 0,00 kuna po toni goriva plavi dizel iz članka 12. stavka 1. točke II. Zakona koje se stavlja u promet na domaće tržište u razdoblju od 8. ožujka do 31. prosinca 2011. godine.«

II.

Ova Odluka objavit će se u »Narodnim novinama«, a stupa na snagu 8. ožujka 2011. godine.

Klasa: 310-05/10-02/05
Urbroj: 5030116-11-1
Zagreb, 7. ožujka 2011.

Predsjednica
Jadranka Kosor, dipl. iur., v. r.

Odluka, NN 28/2011-575
## Pravilnik o prestanku važenja Pravilnika o metodama uzimanja uzoraka i metodama kemijskih i fizikalnih analiza radi kontrole kvalitete octa i razblažene octene kiseline

### NN 28/2011 (8.3.2011.), Pravilnik o prestanku važenja Pravilnika o metodama uzimanja uzoraka i metodama kemijskih i fizikalnih analiza radi kontrole kvalitete octa i razblažene octene kiseline

MINISTARSTVO POLJOPRIVREDE, RIBARSTVA I RURALNOG RAZVOJA

577

Na temelju članka 94. stavka 2., a u svezi s člankom 128. Zakona o hrani (»Narodne novine« broj 46/07), ministar poljoprivrede, ribarstva i ruralnog razvoja donosi

PRAVILNIK

O PRESTANKU VAŽENJA PRAVILNIKA O METODAMA UZIMANJA UZORAKA I METODAMA KEMIJSKIH I FIZIKALNIH ANALIZA RADI KONTROLE KVALITETE OCTA I RAZBLAŽENE OCTENE KISELINE

Članak 1.

Prestaje važiti Pravilnik o metodama uzimanja uzoraka i metodama kemijskih i fizikalnih analiza radi kontrole kvalitete octa i razblažene octene kiseline (»Narodne novine« broj 53/91 i 158/03).

Članak 2.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-01/36

Urbroj: 525-13-2-0495/11-1

Zagreb, 25. veljače 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

Pravilnik, NN 28/2011-577